als_Latn dik_Latn sag_Latn
Rama propozon Visar Zhitin ambasador në Vatikan, Nishani s’e pranon pa konsultimPolitike e Enjte, 5 Shkurt, 2015 | 17:38 pm
Kryeministri Rama ka propozuar Visar Zhitin ambasador në Vatikan. Propozimi i ka shkuar Presidentit të Republikës dhe Kuvendit, ndërsa seanca dëgjimore për të pritet të zhvillohet ditën e hënë.
Burime nga Presidenca pohuan per “Panorama” se kreu i shtetit nuk ka pranuar të dekretojë emrin e Visar Zhitit për ambasador në Vatikan, me arsyen se Kryeministri Rama nuk është konsultuar më parë me të për këtë propozim.
Përplasja Presidencë- Kryeministri vazhdon, edhe pse u duk se palët gjetën një rrugë komunikimi pas pranimit dhe miratimit nga maxhoranca të dekretit të Presidentit Nishani për Guvernatorin e Bankës së Shqipërisë, Gent Sejko.
Shkrimtari dhe diplomati Zhiti ishte ministër i qeverisë Berisha në periudhën prill-shtator 2013 kur të djathtët e lanë pushtetin. Në zgjedhjet e qershorit 2013, Visar Zhiti ishte i 13-ti në listën e Partisë Demokratike të qarkut të Tiranë, por nuk mundi të zgjidhej deputet, pasi demokratët fituan vetëm 11 mandate në këtë qark.
Por Zhiti, përveçse shkrimtar dhe politikan, ka kryer dhe funksione diplomatike. Në vitin 1997 ai u emërua atashe kulturor në Ambasadën shqiptare në Romë, ku qëndroi deri në vitin 1999.
Visar Zhiti nuk shquhet për qëndrime politike të ashpra, por ka qëndruar në pozicionin e tij intelektual të një krijuesi të suksesshëm në letërsi, por dhe një opinionisti parimor më shumë sesa partiak për çështje të caktuara të politikës shqiptare.
Propozimi i tij nga Kryeministri socialist, Rama, duket se mbështetet në cilësitë e tij intelektuale, sesa përkatësia e tij politike. Zhiti është propozimi i dytë i Kryeministrit Rama që refuzohet për ambasador në Vatikan, pas atij të Ardian Ndrecës. Në mars të vitit të shkuar, Presidenti Nishani refuzoi emrin e Ardian Ndrecës për ambasador në Vatikan, ndërsa pak javë më vonë, ministri i Jashtëm, Ditmir Bushati, e emëroi atë të ngarkuar me punë në Ambasadën tonë në Vatikan.
Pas refuzimit të Ndrecës nga Nishani, Kryeministri Rama zhvilloi një takim në Presidencë. Në atë takim Nishani e ka vlerësuar si të gabuar rrugën e ndjekur nga qeveria. Sipas tij, institucioni i Presidentit duhet të jetë pjesë e konsultimeve përpara se t’i mbërrijnë në tryezë emrat e ambasadorëve për t’u dekretuar.
Qëndrimi i Kryeministrit Rama ka qenë ai, sipas të cilit firma e Presidentit për ambasadorët është formale. Në këtë pikë, kreu i shtetit mësohet të ketë ndërhyrë duke thënë se dekretet e tij nuk mund të jenë formale, për aq kohë sa ambasadorët përfaqë- sojnë vendin tonë në selitë diplomatike.
Visar Zhiti humbi në aksident djalin e vetëm, Atjonin
Djali i shkrimtarit Visar Zhiti humbi jetën një muaj më parë në një aksident në autostradën Tiranë-Durrës. Atjon Zhiti ishte vetëm 19 vjeç, ndërsa kishte pak ditë që ishte kthyer nga Milano, Itali, ku ndiqte studimet prej vitit 2013.
Dhimbja për prindërit është shumë e madhe edhe për faktin se ai ishte fëmijë i vetëm i familjes. Sipas Policisë, Atjon Zhiti është përplasur në hyrje të autostradës Tiranë-Durrës (në pjesën ku në atë kohë kryheshin punime), me bordurën e trafikndarëses dhe pak minuta me vonë ka ndërruar jetë.
Mësohet se djali i Zhitit kishte kaluar disa orë në një ditëlindje dhe rreth orës 7:00 të mëngjesit, së bashku me shokun e tij me motor, po kthehej për në shtëpi. Pas hetimit të ngjarjes, prokuroria ka arritur në përfundimin se shkak për humbjen e kontrollit të motorit ishin bërë punimet në rrugë.
Policia ka nisur procedim penal në gjendje të lirë për Naim Boshnjakun, drejtues teknik i firmës “Curri dhe Geci”.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn